**LIETUVOS RESPUBLIKOS SVEIKATOS APSAUGOS MINISTRAS** –

**VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ VADOVAS**

**SPRENDIMAS**

**DĖL LIETUVOS RESPUBLIKOS SVEIKATOS APSAUGOS MINISTRO – VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ VADOVO 2020 M. KOVO 10 D. SPRENDIMO NR. V-328 „DĖL COVID-19 LIGOS (KORONAVIRUSO INFEKCIJOS) ATVEJO APIBRĖŽIMO ATNAUJINIMO“ PAKEITIMO**

2020 m. birželio 15 d. Nr. V-1461

Vilnius

P a k e i č i u Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo 2020 m. kovo 10 d. sprendimą Nr. V-328 „Dėl COVID-19 ligos (koronaviruso infekcijos) atvejo apibrėžimo atnaujinimo“ ir išdėstau 1 punktą taip:

„1. Pakeisti COVID-19 ligos (koronaviruso infekcijos) atvejo apibrėžimą:

Klinikiniai kriterijai

Asmuo, kuriam pasireiškia bent vienas iš šių simptomų:

– kosulys;

– karščiavimas;

– apsunkintas kvėpavimas;

– staigus uoslės, skonio praradimas ar susilpnėjimas;

Papildomi mažiau specifiški simptomai gali būti: galvos ir raumenų skausmas, šaltkrėtis, nuovargis, vėmimas ir (ar) viduriavimas.

Laboratorinis kriterijus

SARS-CoV-2 viruso nukleino rūgšties nustatymas klinikiniame ėminyje

Epidemiologiniai kriterijai

Bent vienas iš šių epidemiologinių ryšių:

– artimas sąlytis su patvirtintu COVID-19 ligos (koronaviruso infekcijos) atveju 14 dienų laikotarpiu iki simptomų pradžios;

– asmuo yra ar buvo slaugos ar globos namų, kuriuose patvirtintas COVID-19 ligos (koronaviruso infekcijos), gyventojas ar darbuotojas 14 dienų laikotarpiu iki simptomų pradžios

Atvejų klasifikacija:

1. Galimas atvejis: bet kuris asmuo, atitinkantis klinikinius kriterijus.

2. Tikėtinas atvejis: bet kuris asmuo, atitinkantis klinikinius kriterijus ir turintis epidemiologinį ryšį.

3. Patvirtintas atvejis: bet kuris asmuo, atitinkantis laboratorinį kriterijų.“

Sveikatos apsaugos ministras – valstybės lygio

ekstremaliosios situacijos valstybės operacijų vadovas Aurelijus Veryga